Procurorul şef al DIICOT, Felix Bănilă, a declarat luni, referindu-se la protestul magistraţilor de duminică din faţa Curţii de Apel Bucureşti (CAB), că el nu este "activist", în timp ce procurorul şef interimar al DNA, Anca Jurma, susţine că magistraţii au dreptul la exprimare şi au nevoie de o legislaţie care să-i ajute, transmite Agerpres.





Felix Bănilă şi Anca Jurma au participat, luni, la Parchetul General, la o întâlnire cu procurorul general Augustin Lazăr. La ieşirea din sediul Parchetului General, cei doi au fost întrebaţi de jurnalişti ce părerea au despre demersul celor aproape 200 de magistraţi care au protestat duminică în faţa CAB.





"Eu nu sunt activist", a spus Felix Bănilă, fără a da alte detalii.





De asemenea, Bănilă a fost întrebat dacă recentele modificări aduse Codurilor penale sunt benefice.





"Nu toate", a spus acesta.





În schimb, Anca Jurma a declarat că magistraţii au dreptul la exprimare, iar legislaţia penală este o problemă "serioasă".





"Nu comentez dacă este justificat sau nu, dar vă spun că şi magistraţii, ca orice cetăţean, au dreptul de exprimare (...) Cu privire la Coduri, este o problemă foarte serioasă legislaţia într-un stat, legislaţia penală, şi magistraţii, care se confruntă cu aceste dispoziţii legale, sunt în linia întâi şi au opinie pe care au dreptul să şi-o exprime (...) Important este ca magistraţii să îşi facă datoria, să-şi îndeplinească misiunea pentru care au fost numiţi şi să-şi îndeplinească rolul în societate, iar pentru acesta au nevoie de o legislaţie care să îi ajute", a precizat şefa DNA.





Întrebată dacă DNA "mai există", în legătură cu faptul că are tot mai puţine anchete, Jurma a răspuns: "DNA mai există. Nu cred că trebuie să judecăm lucrurile după câteva luni de vacanţă. O să facă treabă, lupta împotriva corupţiei este în continuare un obiectiv important şi trebuie să mergem înainte. Vedeţi şi dumneavoastră în ce context lucrăm".